Τα καταγεγραμμένα κρούσματα ακραίου ρατσισμού από γονείς εναντίον των παιδιών των προσφύγων που ξεκίνησαν να φοιτούν στα σχολεία της χώρας είναι πολλά ωστόσο σε πολλές περιπτώσεις ευτυχώς δεν προχώρησαν περαιτέρω, αφού μέλη της τοπικής κοινωνίας κινητοποιήθηκαν και πήραν την κατάσταση στα χέρια τους για το καλό των παιδιών.

Δεν ξεχνάμε το περιστατικό στο Ωραιόκαστρο, τις άδικες επιθέσεις εναντίον παιδιών στη Μυτιλήνη και πολλές άλλες περιοχές της χώρας από ενήλικες οι οποίοι μάλλον θεωρούν ότι το δικαίωμα στη μάθηση ανήκει μόνο στα παιδιά Ελλήνων και προσπαθούν να εμποδίσουν με κάθε τρόπο τη φοίτηση των παιδιών των προσφύγων στα σχολεία.

Αυτή τη φορά ένα νέο περιστατικό μισαλλοδοξίας εις βάρος ενός μικρού παιδιού που πρόκειται να πάει στο νηπιαγωγείο εκδηλώθηκε πρόσφατα και είδε το φως της δημοσιότητας την Τρίτη του Πάσχα.

Σύμφωνα με το astraparis.gr, το περιστατικό συνέβη στο 11ο νηπιαγωγείο Χίου, στην περιοχή των φυλακών Χίου και αφορά καταγγελία στην οποία προέβη ο Σύλλογος Γονέων και Κηδεμόνων κατά της εγγραφής ενός παιδιού από το Ιράκ και την οποία απευθύνει στην διεύθυνση πρωτοβάθμιας εκπαίδευσης Χίου και στον δήμο Χίου.

Ο Σύλλογος συγκάλεσε έκτακτη γενική συνέλευση στις 26 Μαρτίου 2018 για να εξετάσει το θέμα και εν συνεχεία προέβη στις ακόλουθες διαπιστώσεις:

Το παιδί των προσφύγων δεν μιλά την ελληνική γλώσσα και ως εκ τούτου θα είναι προβληματική η ένταξή του στο νηπιαγωγείο.

Εγείρεται θέμα επάρκειας των εμβολίων που έχει κάνει και υπάρχει ο κίνδυνος μετάδοσης ασθενειών σε άλλα παιδιά ή και σε ηλικιωμένους.

Τίθεται θέμα επάρκειας και καταλληλότητας των χώρων του συγκεκριμένου νηπιαγωγείου επειδή υπάρχουν πολλά παιδιά. Ζητείται αν δεν μπορεί να πάει το παιδί σε ειδική δομή με ομόγλωσσα παιδιά, τότε να πάει σε άλλο όμορο νηπιαγωγείο με λιγότερα παιδιά.

Και το αποκορύφωμα της μισαλλοδοξίας έρχεται με το εξής: «Η περίοδος εγγραφής και η ένταξη ενός παιδιού μουσουλμάνου τις μέρες του Άγιου Πάσχα, της μεγαλύτερης χριστιανικής γιορτής, που τα παιδιά εργάζονται πάνω σ΄ αυτό το θέμα, βλέπουν βίντεο και συζητούν με τις νηπιαγωγούς, μας προβλημάτισε αρκετά επίσης».

Το κείμενο φέρει περί τις 25 υπογραφές μελών του διοικητικού συμβουλίου του Συλλόγου, καθώς και γονέων και κηδεμόνων.